AARHUS: En 29-årig mand, der var tydeligt påvirket af stoffer, blev onsdag eftermiddag anholdt efter et bizart butikstyveri hos Flying Tiger Copenhagen-butikken på Telefontorvet i det centrale Aarhus.

Kort før klokken 17 gik manden op til kassen, hvor han overrakte et samuraisværd til ekspedienten med besked om at passe godt på det, da det var skarpt.

Herefter gik manden ind i butikken, hvor han forsynede sig med diverse varer - blandt andet et par solbriller og en diskokugle, som han forlod butikken med uden at betale.

Den 29-årige mand blev dog standset af nogle vagter i nærheden, som tilbageholdt ham, indtil politiet nåede frem.

Han er nu sigtet for tyveri og overtrædelse af knivloven.